Ambulanseflyet hentet ikke en mann i 40-årene med alvorlig hjertinfarkt. Mannen døde, og legen som behandlet ham hevder at pilotene nektet å fly - fordi de hadde én time igjen på jobb. Norsk Flygerforbund mener oppdraget var umulig å gjennomføre da det ville brutt med regelverket for blant annet maksimal arbeidstid.

TV 2 opplyser: Saken ble oppdatert 30.01.2019 med informasjon og sitat fra Norsk Flygerforbund med presisering om flyvernes regelverk for arbeidstid.

Dette kommer frem i en krass klage sendt fra den aktuelle kommunelegen til Fylkeslegen i Finnmark, som TV 2 har fått tilgang til.

I brevet går det frem at ambulanseflypilotene i Kirkenes avviste oppdraget fordi de var ferdig med vakten om én time - selv om kommunelegen mente fly var eneste transportmiddel som kunne bidra til å redde mannens liv.

Mannen ble fraktet et stykke i helikopter, men døde. Episoden skjedde i romjulen i 2019.

I klagen understreker kommunelegen at mannen i 40-årene var en tidligere frisk pasient, og at han «fortjener full innsats for å forsøke å berge livet».

«Jeg mener at det er svært alvorlig at et slikt oppdrag avvises av ambulanseflyet og FSK med bakgrunn i litt over én times gjenstående vakttid for pilotene», skriver kommunelegen videre.

Det var avisa iFinnmark som omtalte saken først.

Fylkesmannen bekrefter til iFinnmark at de har åpnet tilsynssak.

Ifølge Norsk Flygerforbund er flygere underlagt et felleseuropeisk regelverk for arbeidstid, og kan derfor ikke gjennomføre flygninger som vil bryte med grensen for maksimal arbeidstid per døgn.

Foreslo lang reise med helikopter

FLY: Fra Kirkenes til Tromsø tar det over to timer med helikopter, og under halvparten med fly.

Mannen i 40-årene fra Øst-Finnmark fikk et stort hjerteinfarkt. Kommunelegen rykket ut og ga pasienten omfattende førstehjelp, men så at pasienten kunne dø.

Legen konkluderte med at den eneste sjansen pasienten hadde for å overleve, var å få rask behandling ved Universitetssykehuset i Tromsø (UNN).

«Pasienten måtte flys i ambulansefly, da NN hadde en tidskritisk og ustabil tilstand», skriver legen.

En helikopterlege snakket med AMK flykordineringssentralen i Troms (FSK), og fikk beskjed om at pilotene i Kirkenes hadde avvist oppdraget fordi de snart var ferdig med vakten. FSK ba om at mannen i 40-årene ble flydd til sykehuset i Tromsø i helikopter i stedet - noe som tar mye lenger tid.

Helikopterlegen avviste forslaget, fordi transporttiden med helikopter ble uforsvarlig lang. Turen til sykehuset i Tromsø ville ta to og en halv time med helikopter, pluss mellomlanding for å fylle drivstoff.

BEHANDLING: For å overleve måtte mannen sendes her, til sykehuset i Tromsø, ifølge kommunelegen.

Til sammenligning bruker fly rundt en time.

Brukte tid i telefonen

Mens pasienten lå kritisk syk, brukte helikopterlegen tid på telefonen på å finne alternative løsninger, siden pilotene ikke ville fly, ifølge brevet.

Kommunelegen skriver at «det var tydelig at helikopterlegen ble holdt unødvendig lenge i telefonen og måtte argumentere mye til tross for at han på ingen måte hadde tid til dette, og burde fått mulighet til å konsentrere seg om pasienten».

Etter en stund ble det klart at et fly med piloter og flylege likevel kunne stilles til disposisjon i Kirkenes, men de visste ikke sikkert når pasienten kunne fraktes til Tromsø.

Kommunelegen og helikopterlegen - som begge mente pasienten måtte flys i ambulansefly umiddelbart - ble enige om å frakte mannen i 40-årene med helikopter til Kirkenes lufthavn, for å flytte ham over i et ambulansefly så snart det sto klart.

«Når helikopteret nærmer seg Kirkenes luftnavn blir forsøk på gjenopplivning avsluttet fordi videre behandling under transport anses nytteløst. Pasienten erklæres død», skriver legen.

Pasienten døde i helikopteret

I brevet understreker legen at det ikke er noen garantier for at pasienten hadde overlevd dersom ambulanseflyet hadde fraktet mannen raskt til sykehuset i Tromsø.

Han lar det imidlertid gå klart frem at mer burde vært gjort for å forsøke å redde pasientens liv.

«Det er skremmende å se at dersom Bell-helikopteret ikke hadde vært der, så hadde vi antakelig ikke fått hjelp i det hele tatt, siden ambulanseflytjenesten var utilgjengelig over én time før vaktslutt», skriver legen.

Kommunelegen har bedt Fylkesmannen i Finnmark om å ta en full gjennomgang av hva som skjedde den dagen.

Positive til granskning

Yngve Carlsen i Norsk Flygerforbund sier at på grunn av regelverket for arbeidstid, var ikke oppdraget mulig å gjennomføre da det ville brutt med regelverket for blant annet maksimal arbeidstid.

– Fartøysjefens ansvar og plikt er å operere i henhold til regelverket og å ta avgjørelser som sikrer flysikkerheten for passasjerer, helsepersonell og besetning, sier Carlsen.

– Det er sterkt beklagelig at pasienter dør under behandling, og vi vil uttrykke medfølelse med alle etterlatte i denne saken.

Knut Haarvik, kommunikasjonsrådgiver i Luftambulansetjenesten, sier til TV 2 at de registrerer at saken er under tilsyn, og at de er positive til at helsetilsyn og fylkeslege gransker tjenesten deres. De kan ikke kan kommentere ytterligere mens saken er under tilsyn.

Driftsjef i Babcock Scandinavian AirAmbulance, Hilde Sjurelv, sier til TV 2 at det er betryggende at fylkeslegen går gjennom saken.

– Vi skal bidra til at fylkeslegen får all relevant informasjon. Utover det er det ikke ønskelig for oss å kommentere saken før fylkeslegen har konkludert, skriver Sjurelv.

Hun legger også til at de registrerer at det er satt fokus på pilotens vurdering av oppdraget. Til det sier Sjurelv:

– Det er Flykoordineringssentralen som disponerer Babcocks fly, men vi vil understreke at det er fartøysjefens ansvar å avgjøre om et oppdrag kan tas. Sikkerhet for mannskap og passasjerer går alltid først i en slik vurdering. Vi har svært erfarne og dyktige piloter som vet hviket ansvar de har, og de har vår fulle støtte i avgjørelsene de tar, sier Sjurelv.

TV 2 har også vært i kontakt med Universitetssykehuset i Tromsø som ikke ønsker å kommentere før fylkeslegen har konkludert.